У Любчы Навагрудскага раёна прайшло свята “Любчанскі шпацыр Радзівілаў”. Прысутнічалі на ім не толькі мясцовыя жыхары, але і госці са сталіцы. Дырэктар Навагрудскага раённага цэнтра культуры і народнай творчасці Наталля Кавальская піша: “Усё пачалося з экскурсіі па Любчанскім замку. Як вядома, з чатырох баявых вежаў ацалелі толькі дзве. Іх аднаўленне пачалося ў 2003 годзе… На беразе Нёмана адбылася тэатралізаваная гістарычная дзея. Выступілі самадзейныя артысты Любчанскага гарпасялковага дома культуры. А народны ваенна-гістарычны клуб “Мэта” арганізаваў сярэднявечныя гульні і стральбу з лука”.